U-I-28/92
Natisni
Opravilna št.:
U-I-28/92
Datum odločitve:
18. 6. 1992
Objavljeno:
OdlUS I, 42
ECLI:
ECLI:SI:USRS:1992:U.I.28.92
Akt:
Odlok Izvršnega sveta Skupščine Republike Slovenije o obrestni meri zamudnih obresti za davke, prispevke, carine in druge uvozne davščine (Ur. list RS, št. 28/91-I)
Izrek:
Postopek za oceno ustavnosti in zakonitosti izpodbijanega odloka se ustavi.
Evidenčni stavek:
Ker je z zakonom o obrestni meri zamudnih obresti, ki je začel veljati 28/3-1992, prenehal veljati odlok Izvršnega sveta Skupščine Republike Slovenije o obrestni meri zamudnih obresti za davke, prispevke, carine in druge uvozne davščine, je ustavno sodišče postopek za oceno njegove ustavnosti in zakonitosti ustavilo.
Geslo:
Zamudne obresti (obrestna mera) za davke, prispevke, carine in druge uvozne davščine.

Prenehanje veljavnosti republiškega podzakonskega predpisa (odlok izvršnega sveta - vlade) zaradi spremembe pravne podlage.

Nepristojnost ustavnega sodišča za oceno primernosti.
Pravna podlaga:
Ustava 1991, 147. člen

Zakon o obrestni meri zamudnih obresti (ZOMZO), 6. člen.

Zakon o postopku pred Ustavnim sodiščem SR Slovenije (ZUSS), 6. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Tovarna vozil in toplotne tehnike Boris Kidrič, p.o., Maribor
Datum vloge:
17. 3. 1992
Vrsta odločitve:
sklep
Vrsta rešitve:
ustavitev
Dokument:
US15853
Dokument v PDF obliki:
U-I-28-92.pdf
114 KB
Prenesite datoteko
U-I-28/92-7
18/6-1992
S K L E P
Ustavno sodišče je v postopku za oceno ustavnosti in zakonitosti odloka Izvršnega sveta Skupščine Republike Slovenije o obrestni meri zamudnih obresti za davke, prispevke, carine in druge uvozne davščine, začetem s predlogi Tovarne vozil in toplotne tehnike "Boris Kidrič" p.o., EM Hidromontaža p.o. in Tovarne kovinske opreme Primat p.o. iz Maribora, na seji dne 18/6-1992
s k l e n i l o :
Postopek za oceno ustavnosti in zakonitosti odloka Izvršnega sveta Skupščine Republike Slovenije o obrestni meri zamudnih obresti za davke, prispevke, carine in druge uvozne davščine (Uradni list RS, št. 28/91-I in 1/92) se ustavi.
O b r a z l o ž i t e v
Tovarna vozil in toplotne tehnike "Boris Kidrič" p.o. iz Maribora je s predlogom dne 16/3-1992 začela postopek za oceno ustavnosti in zakonitosti v izreku sklepa navedenega odloka. Temu predlogu sta se pridružili še EM Hidromontaža p.o. in Tovarna kovinske opreme Primat p.o., obe iz Maribora.
Predlagateljica v predlogu navaja, da je 2,2-odstotna stopnja zamudnih obresti, ki se plačajo po napadenem odloku za vsak dan zamude, oderuška. Tudi 1,2-odstotna dnevna stopnja zamudnih obresti, ki se uporablja od 1. januarja 1992 dalje na podlagi odloka o spremembi in dopolnitvi odloka o obrestni meri zamudnih obresti za davke, prispevke, carine in druge uvozne davščine (Uradni list RS, št. 1/92), za predlagateljico ne predstavlja znižanja, ki bi bilo sprejemljivo. Tako visoka stopnja zamudnih obresti draži blago in storitve predlagateljice, zato le-ta meni, da naj bi bila višina zamudnih obresti pogodbeno določena.
Predlagateljica je mnenja, da izpodbijani odlok ni v skladu z določbo 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I) ter predlaga, da ga ustavno sodišče razveljavi. EM Hidromontaža p.o. in Tovarna kovinske opreme Primat p.o. se z navedbami in mnenjem predlagateljice v celoti strinjata. Izpodbijani odlok Izvršnega sveta Skupščine Republike Slovenije je začel veljati 7. decembra 1991.
V času veljavnosti napadenega odloka je Skupščina Republike Slovenije razglasila novo ustavo Republike Slovenije, v kateri 147. člen določa, da država z zakonom predpisuje davke, carine in druge dajatve. Na podlagi te ustavne določbe je sprejet zakon o obrestni meri zamudnih obresti (Uradni list RS, št. 14/92), ki je pričel veljati 28/3-1992 in je z določbo 6. člena razveljavil vse zakonske določbe, na katere je bil napadeni odlok oprt.
Ustavno sodišče ugotavlja, da je na tej podlagi z uveljavitvijo navedenega zakona izpodbijani odlok prenehal veljati. Ustavno sodišče tudi ni našlo razlogov za odpravo tega odloka, ker je bil sprejet skladno z zakonom ter je zato na podlagi 6. alinee drugega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) postopek ustavilo.
P r e d s e d n i k
dr. Peter Jambrek